Sisältää mainoslinkkejä, mainoslinkit merkitty *-merkillä.

SijoitusSuomi.fi valittiin vuoden 2018 inspiroivimpien säästöblogien joukkoon ja sen kunniaksi päätin julkaista seuraavalle vuodelle säästöhaasteen. Tämä haaste on hauska ja se sopii kaikille omasta taloudestaan ja säästämisestä kiinnostuneille, tulotasoon katsomatta. Nyt siis aloitetaan vuosi 2019 säästöhaasteella! Tämä voi toimia myös mahtavana ja hiukan erilaisena uuden vuoden lupauksena!

52 viikkoa säästämistä

Haaste on tuttu tuolta rapakon toiselta puolelta, mutta Suomessa sitä ei ainakaan paljoa ole vielä hehkuteltu tai kokeiltu. Tästä syystä halusin tuoda haasteen myös Suomeen ja kokeilla, voisiko se herättää suomalaisissa innostusta säästää enemmän. Haasteen tavoitteena on siis säästää rahaa vuoden jokaisena viikkona. Se kuinka paljon rahaa tulee säästää, riippuu täysin kyseisen viikon järjestysluvusta kalenterissa.

Haaste toimii siten, että vuoden ensimmäisellä viikolla säästät yhden euron, vuoden toisella viikolla kaksi euroa, kolmannella kolme euroa ja niin edelleen. Haaste on siis vuoden alkupuolella yllättävän helppo, mutta vuoden puolivälissä haastetta alkaa olemaan jo enemmän. Vuoden lopussa voi sitten taas olla vaikea pysyä mukana, jos ei ole aiemmin tottunut säästämään omassa taloudessaan.

Miten säästäminen onnistuu?

Säästää voi niin monella tavalla, että eri tapojen listaaminen tekisi tästä kirjoituksesta tarpeettoman pitkän. Kaikki säästövinkit eivät myöskään toimi kaikilla, sillä jokaisella taloudella on oma kulurakenteensa ja rahaa käytetään eri talouksissa eri asioihin.

On kuitenkin olemassa hyviä yleispäteviä neuvoja, jotka toimii lähes joka taloudessa ja tulen kirjoittamaan niistä tulevana vuonna huomattavasti enemmän. Olen jo muutaman kirjoittanutkin ja yksi yleispätevä neuvo lähes kaikille olisi esimerkiksi puhelinliittymän ja/tai sähkösopimuksen kilpailuttaminen. Melkein kaikilla meistä on puhelinliittymä ja sähkösopimus, joten nämä neuvot ovat hyviä esimerkkejä yleispätevistä neuvoista.

Sitten on olemassa neuvoja, jotka eivät sovi kaikille. Kaikki meistä ei käytä alkoholia tai polta tupakkaa, kaikki meistä ei syö lounasta lounasravintolassa joka päivä tai juo huoltoaseman kahvikupposta. Tämän takia säästövinkkien kertominen on hyvin yksilöllistä ja vaatii myös tietyissä tapauksissa ammattilaisen katsausta talouden kulurakenteeseen.

Mikä sitten on onnistuneen haasteen lopputulema?

Jos haluat lähteä haasteeseen mukaan ja onnistut siinä, on sinulla vuoden lopussa 1 378 euroa riihikuivaa rahaa. Kyseessä on siis suhteellisen suuri summa rahaa vuoden lopussa monelle suomalaistaloudelle. Hyvää haasteessa on myös se, että siihen voi osallistua lähes kuka tahansa tulotasosta riippumatta. Haastetta voi myös halutessaan ruuvata vaikeammaksi, jos kokemusta säästämisestä löytyy enemmän.

Haasteeseen siis todellakin kannattaa lähteä mukaan ja haastaa myös perhe, ystävät, työkaverit ja tuttavat mukaan haasteeseen. Haasteet ovat aina helpompia ja mukavempia suorittaa, kun niihin lähtee porukalla!

Miten haastetta voi tuunata?

Haastetta voi halutessaan tehdä itselleen vaikeammaksi, mutta sitä voi myös halutessaan tuunata enemmän itselleen sopivaksi. Haasteen suurin ongelmahan on se, että suurin tarvittu säästö täytyy puristaa vuoden lopussa, jolloin useilla talouksilla on jo valmiiksi paljon menoja joulun vuoksi.

Tähän ongelmaan on kuitenkin ratkaisu, sillä voit halutessasi tulostaa seinällesi 52 viikon listan. Voit sitten joka viikko ruksia yhden haluamasi viikon pois listasta, riippuen siitä paljonko pystyt tai haluat kyseisellä viikolla säästää. Tämä ratkaisee aiemmin mainitsemani ongelman, sillä voit halutessasi eliminoida vaikeammat viikot heti vuoden alussa, tai vaikka kesälomarahojen saapuessa tilillesi.

Lopuksi

Haasteen tarkoitus on yrittää saada mahdollisimman moni suomalaistalous kiinnostuneeksi säästämisestä. Sijoittamisen aloittamisen ehdottaminen talouksille, joissa ei edes säästetä, on täysin turhaa. Onnistuneen haasteen jälkeen onkin sitten pesämunaa aloittaa vaikka kuukausisäästäminen rahastoihin ja toteuttaa haaste uudelleen. Jos siis olet vuoden jälkeen kiinnostunut säästämisen lisäksi myös vaurastumaan, kannattaa ehdottomasti harkita arvo-osuustilin avaamista *Nordnettiin. Säästäminen on rankkaa puuhaa, joten laita rahasi säästämään puolestasi!